༧གོང་ས་༧སྐྱབས་མགོན་ཆེན་པོ་མཆོག་གི་ཞལ་སྔ་ནས་ལན་མང་གངས་རིའི་ལྗོངས་ཀྱི་གོས་དཀར་ལྕང་ལོའི་སྡེའི་རྒྱལ་པོར་བསྔགས་པ་མཛད་ཅིང་།དོན་དུ་ཡང་སྙིགས་དུས་ཀྱི་ཨོ་རྒྱན་གཉིས་པར་གྱུར་པའི་བདག་ཅག་གི་འདྲེན་མཆོག་དཔལ་ལྡན་བླ་མ་དམ་པ་གང་གིས་གདུལ་བྱ་རིགས་ཅན་སོ་སོའི་བློ་དང་འཚམས་པར་རྒྱུད་སྡེ་སོ་སོའི་བཀའ་དབང་དང་།གདམས་པ།བཀའ་ཆོས།བཀའ་སློབ།ཐ་ན་ཚེ་འདིའི་འཚོ་བ་སྐྱེལ་སྟངས་ཚུད་ཆད་གསུང་སྟེ་ཐབས་ལམ་སྣ་ཚོགས་པས་མ་སྨིན་པ་སྨིན་པ་དང་།སྨིན་པ་རྣམས་གྲོལ་བར་མཛད་ཅིང་།རྟག་ཏུ་ཐུགས་བརྩེ་བ་ཆེན་པོའི་གཞན་དབང་དུ་གྱུར་བའི་ཉེར་ལེན་གྱིས་ཟླ་འགར་འཆད་དགོས་པའི་ཟབ་ཆོས་རྒྱ་ཆེན་པོ་དག་ཀྱང་ངལ་བ་སྤངས་ཏེ་གསུང་གནང་མཛད་པ་ཡིན་ཏེ།ཨ་རི་དང་།ཨོ་སི་ཁྲོ་ལི་ཡ།ཡུ་རོབ་སོགས་འཛམ་གླིང་ཡུལ་གྲུ་གང་སར་གསུང་ངག་རིན་པོ་ཆེ་ཚོགས་སློབ་ཀྱི་འཆད་ཁྲིད་ཁོ་ན་ཚར་བཅུ་ཕྲག་གཉིས་ལྷག་བསྩལ།དེ་ལྟར་བླ་མ་རིན་པོ་ཆེ་འདི་ཉིད་ཀྱིས་རྒྱལ་བསྟན་སྤྱི་དང་།བྱེ་བྲག་དཔལ་བརྩེ་བ་ཆེན་པོའི་བསྟན་པ་ཧ་ཅང་ཉག་ཕྲ་བའི་སྐབས་སུ་འཕགས་བོད་གཉིས་ཀར་བཤད་སྒྲུབ་ཀྱི་བསྟན་པའི་རྩ་བ་བཙུགས་ཤིང་།སྐུ་ཚེ་ཧྲིལ་པོར་ཐོས་བསམ་སྒོམ་གསུམ་ཡ་མ་བྲལ་བའི་མཛད་པ་འབའ་ཞིག་བསྐྱངས་པའི་འབྲས་བུར་གསུང་གི་བདུད་རྩིར་སྤྱོད་པའི་བུ་སློབ་ཀྱང་ཆོས་བརྒྱུད་རིས་མེད་ཀྱི་བླ་སྤྲུལ་ཆེ་ཁག་མང་པོ་བྱུང་བ་ཡིན་ཏེ།རྒྱལ་བ་ཀརྨ་པ་སྐུ་གོང་འོགདིལ་མགོ་མཁྱེན་བརྩེ་རིན་པོ་ཆེ།གྲུབ་དབང་པདྨ་ནོར་བུ།འཁྲུལ་ཞིག་རིན་པོ་ཆེ།སི་ཏུ་རིན་པོ་ཆེ།ཞྭ་དམར་རིན་པོ་ཆེ།ཀོང་སྤྲུལ་རིན་པོ་ཆེ།ཀུན་བདེ་གླིང་རིན་པོ་ཆེ།རྒྱལ་ཚབ་རིན་པོ་ཆེ།འབྲུག་ཁམས་སྤྲུལ་རིན་པོ་ཆེ།མཆོག་སྤྲུལ་ནམ་མཁའི་ནོར་བུ།བོ་དོང་སྤྲུལ་སྐུ།ཁལ་ཁ་རྗེ་བཙུན་དམ་པ་སོགས་རིས་མེད་ཀྱི་བླ་ཆེན་རྣམས་དང་།དཔལ་ལྡན་ས་སྐྱ་པའི་ཕྱོགས་ནས་རིས་མེད་བསྟན་པའི་སྒྲོན་མེ་མཁྱེན་བརྩེ་ཆོས་ཀྱི་བློ་གྲོས།༧སྐྱབས་མགོན་འཁོན་གདུང་རཏྣབཛྲ་རིན་པོ་ཆེ་གཙོ་བྱས་པའི་ཕོ་བྲང་རྣམ་གཉིས་ཀྱི་འཁོན་གདུང་རྣམ་པ།བཅོ་བརྒྱད་ཁྲི་ཆེན་རིན་པོ་ཆེ།ངོར་ཀླུ་ལྡིང་མཁན་ཆེན་རྡོ་རྗེ་འཆང་།རྫོང་སར་མཁྱེན་བརྩེ་ཐུབ་བསྟན་ཆོས་ཀྱི་རྒྱ་མཚོ།ངོར་ཀླུ་ལྡིང་མཁན་པོ་ཐུབ་བསྟན་ཆོས་ཀྱི་རྒྱལ་མཚན།ཐར་རྩེ་མཁན་རིན་པོ་ཆེ་ངག་དབང་མཆོག་ལྡན།གཞན་ཡང་ས་ངོར་གྱི་ཞབས་དྲུང་རྣམ་པ་སོགས་ནི་བུ་སློབ་ཀྱི་རིམ་པ་ཆེ་ལོང་ཙམ་བརྗོད་པ་ཡིན་ནོ།།མདོར་ན་བསྟན་འགྲོའི་དཔལ་མགོན་དམ་པ་གང་ཉིད་ཀྱིས་མི་ལོ་ཧྲིལ་པོ་ང་བརྒྱད་རིང་དཔལ་ས་སྐྱའི་ལུགས་གཉིས་ཀྱི་མཛད་འགན་ལེགས་པར་བཞེས་ཤིང་།སྙིགས་ལྔ་བདོ་བའི་དེང་གི་ཆར་ཡང་ཤར་ནུབ་གང་སར་འབྲེལ་ཚད་དོན་ལྡན་གྱི་མཛད་པ་བསྐྱངས་དང་སྐྱོང་བཞིན་སྐུ་ཚེ་མི་ཤིགས་རྡོ་རྗེའི་རང་ཁམས་སུ་བརྟན་ཅིང་བཞུགས་བཞིན་པའི་བཀའ་དྲིན་གྱི་ཕུང་པོ་ནི་ཇི་སྲིད་བསྐལ་བ་མ་སྟོང་འཁོར་བ་མ་འཇིག་གི་བར་དུ་བརྗེད་དཀའ་བའི་གནས་སོ།།